Document ID: 32005D0385

KOMISJONI OTSUS,
13. mai 2005,
Euroopa Põllumajanduse Arendus- ja Tagatisfondi (EAGGF) tagatisrahastust 2004. eelarveaastal rahastatud liikmesriikide kulude raamatupidamisarvestuse kontrollimise ja heakskiitmise kohta
(teatavaks tehtud numbri K(2005) 1443 all)
(2005/385/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1258/1999 ühise põllumajanduspoliitika rahastamise kohta, (1) eriti selle artikli 7 lõiget 3,
pärast konsulteerimist fondikomiteega,
ning arvestades järgmist:
(1)
Vastavalt määruse (EÜ) nr 1258/1999 artikli 7 lõikele 3 kontrollib komisjon kõnesoleva määruse artikli 4 lõikes 1 osutatud makseasutuste raamatupidamisarvestust ja kiidab selle heaks liikmesriikide esitatud raamatupidamise aastaaruannete ja nendele lisatud kontrollimiseks ja heakskiitmiseks vajaliku teabe ning raamatupidamisaruannete täielikkust, täpsust ja õigsust käsitleva tõendi põhjal.
(2)
Vastavalt komisjoni 16. veebruari 1996. aasta määruse (EÜ) nr 296/96 (liikmesriikide edastatavate andmete ja Euroopa Põllumajanduse Arendus- ja Tagatisfondi (EAGGF) tagatisrahastust rahastatavate kulude igakuise kirjendamise kohta) (2) artikli 7 lõikele 1 võetakse 2004. eelarveaastal arvesse liikmesriikides ajavahemikul 16. oktoober 2003 - 15. oktoober 2004 tehtud kulutused.
(3)
Tähtajad, mis on liikmesriikidele antud, et esitada komisjonile määruse (EÜ) nr 1258/1999 artikli 6 lõike 1 punktis b ja komisjoni 7. juuli 1995. aasta määruse (EÜ) nr 1663/95 (millega nähakse ette nõukogu määruse (EMÜ) nr 729/70 kohaldamise üksikasjalikud eeskirjad seoses EAGGF tagatisrahastu raamatupidamisarvestuse kontrollimise ja heakskiitmisega) (3) artikli 4 lõikes 1 osutatud dokumendid, on lõppenud.
(4)
Komisjon on kontrollinud esitatud teavet ja edastanud liikmesriikidele enne 31. märtsi 2005 oma kontrolli tulemused koos vajalike muudatustega.
(5)
Määruse (EÜ) nr 1663/95 artikli 7 lõike 1 esimese lõigu kohaselt tuleb määruse (EÜ) nr 1258/1999 artikli 7 lõikes 3 osutatud raamatupidamise kontrolli ja heakskiitmise otsusega, ilma et see piiraks kõnesoleva määruse artikli 7 lõike 4 kohaselt hiljem tehtud otsuste kohaldamist, kindlaks määrata igas liikmesriigis asjaomase eelarveaasta jooksul tehtavate kulutuste summa, mis lubatakse katta EAGGF tagatisrahastust määruse (EÜ) nr 1258/1999 artikli 6 lõike 1 punktis b osutatud raamatupidamisarvestuse põhjal, ja asjaomase eelarveaasta ettemaksete vähendamised ja peatamised, sealhulgas komisjoni määruse (EÜ) nr 296/96 artikli 4 lõike 3 teises lõigus osutatud vähendamised. Vastavalt nõukogu 25. juuni 2002. aasta määruse (EÜ, Euratom) nr 1605/2002 (milles käsitletakse Euroopa ühenduste üldeelarve suhtes kohaldatavat finantsmäärust) (4) artiklile 154 tuleb kontrollimise ja heakskiitmise otsuse tulemus, see tähendab artikli 151 lõike 1 ja artikli 152 kohaselt eelarveaastal kontodele kirjendatud kogukulude ja komisjoni poolt kõnesolevas otsuses arvessevõetud kogukulude võimalik lahknevus kirjendada ühe kirje raames lisakulu või alakuluna.
(6)
Teatavate makseasutuste puhul võib komisjon raamatupidamise aastaaruannete ja nende lisadokumentide kontrolli põhjal teha otsuse esitatud aruannete täielikkuse, täpsuse ja õigsuse kohta. I lisas esitatakse liikmesriikide poolt kontrollitud ja heakskiidetud summad. Neid summasid käsitlevad üksikasjad on kirjas koondaruandes, mis on esitatud fondikomiteele samal ajal käesoleva otsusega.
(7)
Kontrollimiste põhjal vajab teatavate makseasutuste esitatud teave täiendavat uurimist ja nende raamatupidamisarvestusi ei saa käesoleva otsusega kinnitada. Asjaomased makseasutused loetletakse II lisas.
(8)
Määruse (EÜ) nr 296/96 artikli 4 lõikes 2, mis on seotud nõukogu eelarvedistsipliini käsitleva 26. septembri 2000. aasta määruse (EÜ) nr 2040/2000 (5) artikliga 14, on sätestatud, et liikmesriikide poolt pärast ettenähtud tähtaegu või tähtpäevi tehtud kulude puhul tuleb kirjendatud kulude alusel tehtavaid ettemakseid vähendada. Vastavalt määruse (EÜ) nr 296/96 artikli 4 lõikele 3 tuleb augustis, septembris ja oktoobris toimunud tähtaegade ületamisi siiski raamatupidamisarvestuse kontrollimise ja heakskiitmise otsuses arvestada, välja arvatud juhul, kui neid on täheldatud enne eelarveaasta viimase ettemakseid käsitleva otsuse tegemist. Osa teatavate liikmesriikide poolt eespool nimetatud ajavahemikus deklareeritud kuludest ja kulud, mis on seotud meetmetega, mille puhul komisjon ei nõustunud vabandavate asjaoludega, on tehtud pärast ettenähtud tähtaegu või tähtpäevi. Käesolevas otsuses tuleks seetõttu sätestada vajalikud vähendamised. Kõnealuste vähendamiste ja muude võimalike kulude kohta, mis on tehtud pärast ettenähtud tähtaegu või tähtpäevi, võetakse hiljem vastavalt määruse (EÜ) nr 1258/1999 artikli 7 lõikele 4 vastu otsus, millega määratakse lõplikult kindlaks kulud, mida ühendus ei rahasta.
(9)
Komisjon on vastavalt määruse (EÜ) nr 2040/2000 artiklile 14 ja määruse (EÜ) nr 296/96 artikli 4 lõikele 2 teatavaid 2004. eelarveaasta raamatupidamisarvestuse kannete alusel tehtavaid igakuiseid ettemakseid juba vähendanud või need peatanud ja asub käesoleva otsusega määruse (EÜ) nr 296/96 artikli 4 lõikes 3 ettenähtud vähendamiste juurde. Eespool nimetatut silmas pidades ja vältimaks kõnesolevate summade enneaegset või üksnes ajutist hüvitamist, ei tohiks neid käesoleva otsusega kinnitada, ilma et see piiraks edasist uurimist vastavalt määruse (EÜ) nr 1258/1999 artikli 7 lõikele 4.
(10)
Määruse (EÜ) nr 1663/95 artikli 7 lõike 1 teises lõigus on sätestatud, et esimeses lõigus osutatud raamatupidamisarvestuse kontrollimise ja heakskiitmise otsuse kohaselt liikmesriikidelt tagasi nõutavad või liikmesriikidele makstavad summad määratakse kindlaks, lahutades asjaomasel eelarveaastal, s.t eelarveaastal 2004 tehtud ettemaksed samaks aastaks esimese lõigu kohaselt kinnitatud kuludest. Need summad tuleb lahutada raamatupidamisarvestuse kontrollimise ja heakskiitmise otsuse vastuvõtmisele järgneva teise kuu kuludega seotud ettemaksetest või liita kõnesolevatele ettemaksetele.
(11)
Vastavalt määruse (EÜ) nr 1258/1999 artikli 7 lõike 3 viimasele lõigule ja määruse (EÜ) nr 1663/95 artikli 7 lõikele 1 ei piira käesolev raamatupidamisteabe põhjal tehtav otsus selliste komisjoni poolt hiljem vastuvõetavate otsuste kohaldamist, millega ühendus ei rahasta kulusid, mis ei ole kooskõlas ühenduse eeskirjadega,
ON VASTU VÕTNUD KÄESOLEVA OTSUSE:
Artikkel 1
Kiidetakse heaks liikmesriikide makseasutuste 2004. eelarveaasta raamatupidamisarvestused, mis käsitlevad EAGGF tagatisrahastust rahastatud kulusid, välja arvatud artiklis 2 osutatud makseasutuste raamatupidamisarvestused. Vastavalt käesolevale otsusele liikmesriikidelt tagasi nõutavad või liikmesriikidele makstavad summad esitatakse I lisas.
Artikkel 2
II lisas loetletud liikmesriikide makseasutuste raamatupidamisarvestused, mis käsitlevad 2004. eelarveaasta EAGGF tagatisrahastust rahastatud kulusid, eraldatakse käesolevast otsusest ning nende kontrollimise ja heakskiitmise otsus tehakse edaspidi.
Artikkel 3
Käesolev otsus on adresseeritud liikmesriikidele.
Brüssel, 13. mai 2005

Labels: 2
18
15
4